Нешка Робева се извини за "овцете" и каза "сбогом" на гимнастиката
Нешка Робева се извини за обидните квалификации след общото събрание на художествената гимнастика и обяви, че се оттегля окончателно от спорта. Това тя направи в шоуто на Слави.Преди няколко дни легендарната ни треньорка заяви: "Това не беше общо събрание, а овче събрание." "Извинявам се на колежките си, че ги нарекох овчедушни. Те не заслужават това. Абсолютно ясно осъзнавам, че те са продукт на нашето време. Те са част от един народ, който е обезверен, смазан и изплашен. Те не заслужават такава квалификация", каза тя. "Съжалявам, че в момент на много напрежение преди една голяма премиера наруших обета си за мълчание по отношение на художествената гимнастика, националния отбор, федерацията", добави Нешка. "Оттук нататък Нешка Робева няма да каже нито една дума, свързана с националния отбор по художествена гимнастика. Има си съдба, каквото е писано - това ще стане. Това е обет, който няма да наруша", продължи Нешка. Последва паметен момент за българската гимнастика. Робева в прав текст каза, че се оттегля. "Аз повече нямам място в този спорт. Не обвинявам никого. Вярващ човек съм. Имам много талантливи деца, включително и в Левски, бях решила следващите 4 години да ги посветя на две от тях в художествената гимнастика. Не било писано", обясни тя. Нешка припомни думи на пророчицата Ванга, която й е казала, че ще бъде 25 години треньор. "Отстраниха ме точно на 25-ата година. Вярвам, че има съдба - точно така е станало", отбеляза Робева. "Мисля, че успехите ще продължат. Народът е казал - там, където е текло, пак ще тече. С Нешка Робева или без Нешка Робева колелото върви напред. Аз няма да бъда прът в него", завърши тя.